Sacrosancte ecclesie Sancti Vincentii martiris Christi que est constructa infra muros Matisconis civitatis quam domnus Ledbaldus presul ad regendum habere videtur et Mayolus prepositus et ceteri canonici. Igitur, ego in Dei nomine Ardradus presbiter pro amore et bona voluntate et pro remedio anime mee, patris vel matris mee seu parentorum meorum, dono ad ipsam casam Dei aliquid ex rebus proprie hereditatis mee que sunt in pago Lugdunensi, in fine Spinacensi, in ipsa villa Spinaco, quicquid in ipsa villa visus sum habere. Que sunt curtili cum virareis, molendinis, silvis, aquis, aquarumque decursibus, omnia et in omnibus quesita et inquirenda. Dono ad ipsam casam Dei et ad mensam fratrum eo tenore dummodo vivo usum et fructum habeam, post meum decessum ad ipsam casam Dei perveniat. Et dono ad ipsam casam Dei de ipsa hereditate investitura campis et silvis que sunt inter duos bedos qui vocantur Mentones ad integrum nullo contradicente. Si quis donationem istam contradixerit iram Dei incurrat et penas inferni sustineat et ex auro libras III componat, et in antea helemosina ista firma, stabilis permaneat cum stipulatione subnixa. Actum Matiscone. S. Ardradi qui eleemosinam istam fieri et firmare rogavit. S. Alberti et uxoris sue Richelde, sororis Ardradi, qui firmavit et consensit. S. Raynardi. S. Tedbaldi. S. Constantini. Data per manum Teudonis fratris, III mensis julii, anno VIIII regnante Rotberto rege.